
Virtutea de obşte, cea mai generală, e ru- 
găciunea. Vorbind însă despre aceasta, să nu 
gândim că toată rugăciunea e rugăciune, sau 
că toată rugăciunea e de un singur fel. 

Rugăciunea are șapte trepte, trei sunt ge- 
nerale, iar patru integrale, după cum arată 
Sfinţii Părinți și mai ales Sfântul Simeon Noul 
Teolog. 


Rugăciunea buzelor și a limbii 


Ce este cuvântul acesta pe care-l auziţi de 
la Apostol: „aduceți Domnului roadele buze- 
lor voastre”? Sau când auziţi pe proorocul 
care zice: „L-am înălțat pe El cu limba mea”, 
sau „Doamne, auzi rugăciunea mea și stri- 
garea mea la Tine să ajungă , sau „cu glasul 
meu către Domnul am strigat, cu glasul meu 
către Domnul m-am rugat ? Sau auzi în 


Psalmul 33: „Bine voi cuvânta pe Domnul în 
toată vremea, pururea lauda Lui în gura mea”? 
Când auzi aceste temelii scripturistice ale 
rugăciunii să știi că ele se referă la rugăciunea 
buzelor și a limbii, a gurii și a glasului. Dar 
Sfântul Grigorie de Nyssa zice: „Să nu rămâi 
la rugăciunea glasului și a limbii, că aceasta e 
granița cea mai depărtată a rugăciunii! — 
adică vederea cea mai de departe a înălțimilor 
duhovnicesti. 

Acesta e cuiul cel mai de jos în scara 
rugăciunii, a te ruga cu gura şi cu limba, iar 
mintea să umble pe dealuri. Dacă rămâi la 
aceasta, ai rămas în învățarea rugăciunii înce- 
pător toată viața, ca un prunc. Deci aceasta se 
cheamă rugăciunea buzelor și limbii, a gurii și 
a glasului. Și atunci să nu creadă cineva în 
cantitatea rugăciunii... Să socotească adică în 
sine că multe catisme din Psaltire a citit sau 
acatiste ori paraclise a făcut! Rugăciunea de 
cantitate îl hrănește pe fariseul cel dinlăuntrul 
nostru, ca să zicem: „Daa! multă rugăciune 
am făcut! ”. 


Să vă spun eu, din practica mea, măcar că 
sunt cel mai de jos cu practica decât toată 
lumea: uneori ține pravila ore în şir şi eu nu 
m-am rugat o secundă. Eu cunosc că nu m-am 
rugat. N-am cu ce mă lăuda, decât cu nepu- 
tinta mea, cu păcatele mele. Cel care simte 
rugăciunea își dă seama dacă s-a rugat sau nu. 
Nu trebuie să rămânem la rugăciunea limbii, 
dar toată rugăciunea de aici începe. Întâi cu 
limba, cu gura, cu glasul... 

Nimeni nu poate decât începând cu trep- 
tele acestea. Când vrei să urci pe o scară nu 
pui pasul pe cuiul al doilea sau al treilea, îl 
pui pe cel de jos. 

Toţi începem rugăciunea de la manuale de 
rugăciune, de la cărți de rugăciune, de la 
PSALTIRE şi CEASLOV. De aici începem 
toți. Dacă ești nou începător, sârguiește-te să 
împlineşti rugăciunea gurii. Nu trebuie însă să 
rămânem aici. În virtute, pe treptele cele du- 
hovnicești, trebuie să sporești cu rugăciunea. 
Si nu poţi spori la treptele duhovniciei, dacă 
n-ai sporit în rugăciune. 


Trei sunt treptele urcușului duhovnicesc: 
făptuirea morală; contemplația naturală în 
duh; îndumnezeirea după dar. 

În măsura în care sporești rugăciunea, poți 
să sporești și în treptele urcușului duhovnicesc. 


Rugăciunea minții 

A doua stare a rugăciunii este cea a minții. 
Rugăciunea minţii o numesc Părinţii omul cu 
un picior sau pasărea cu o aripă. Dacă cre- 
dem că rugăciunea minții e o rugăciune de- 
săvârșită, ne înșelăm foarte mult. E jumătate 
de rugăciune. Când eu zic: „Doamne Iisuse 
Hristoase, Fiul lui Dumnezeu, miluieşte-mă 
pe mine păcătosul (sau păcătoasa)  — o zic cu 
limba și o înţeleg cu mintea — deja am trecut 
în faza a doua, rugăciunea minţii. Dar nici 
aceasta nu-i rugăciune întreagă. Poate pa- 
sărea să zboare cu o singură aripă sau omul să 
meargă cu un singur picior? E jumătate de 
rugăciune. 

De ce? Pentru că nu participă la dânsa 
inima. Ai văzut corespondența dintre Teofan 
Zăvorâtul și Agapie cel orb? Citeam prin 
pădure. Mai sporit era Agapie ieroschi- 
monahul, starețul de la Valaam, decât epis- 
copul care stătea de 43 de ani în peșteră. Mai 
înalt era! Auzi cum îl întreabă episcopul: 
„Părinte, de când ai orbit, nu-ţi pare rău?” 
Starețul (care orbise la bătrâneţe) îi răspunde: 
„Nu-mi pare rău deloc. Că ochii aceştia mult 
au supărat pe Dumnezeu. Multe deșertăciuni 
am văzut cu dânşii. Dar îi mulţumesc îndura- 
tului Dumnezeu, că de când au orbit ochii 
aceştia s-au deschis ceilalţi ochi”, iar aceasta 
n-a fost decât prin rugăciune. 

Și atunci, întreabă Sfântul Teofan pe Sfân- 
tul Agapie: „Părinte sfinte, ce faci cu ima- 
ginațiile sfinte în vremea rugăciunii, când n-ai 
voie să-ţi închipui nimic?” 

Imaginațiile sunt de trei feluri: bune, rele 
și mijlocii. Cele bune sunt sfinte. Îţi închipui 
cum plângea Maica Domnului lângă Crucea 
Mântuitorului, răstignirea Mântuitorului sau 


Schimbarea la Faţă. Ai voie. Imaginaţule sfinte 
sunt afară de inimă. 

Dar mintea lui Hristos n-a avut imagi- 
nație. Și dacă rămâi la imaginațiile astea, cum 
te închini la icoane, înseamnă că rămâi la 
închipuire! Si Dumnezeu nu cade sub imagi- 
nația nici unei minţi; nici heruvimil, nici 
serafimii. Tu trebuie să te topești în dragostea 
lui Dumnezeu din inimă, să părăsești orice 
imaginație. Auzi ce spune Sfântul Nil ascetul 
în Filocalie: „fericită e mintea care a ajuns să 
se roage fără imaginaţie lui Dumnezeu”. Pen- 
tru că mintea, când trece să se unească cu 
inima, întâlneşte două vămi. 

Care sunt? Ne spune Sfântul Teofan: 
„Nu rămâne la rugăciunea minți, că acolo-i 
iarmaroc mare”. Aşa-i spunea Sfântul Agapie 
Sfântului Teofan. „N-ai pace cu rugăciunea 
minții . Câtă vreme te rogi cu rugăciunea 
minții ești într-un iarmaroc, auzi mereu un 
zumzăit ca de viespi care-ţi cântă. Acum la 
Dumnezeu, acum la materie, în toate părțile. 
Dă-te jos în inimă! 

Coborârea minţii în inimă 


Sfântul Simeon Noul Filosof (Teolog) 
spune: „în nimic nu poți ascunde mintea, în 
NICI O zidire, nici în cer, nici pe pământ; 
numai în inimă o poţi ascunde”. Acolo e 
cămara lăsată de Mântuitorul. Ascultaţi ce 
spune Evanghelia: „când te rogi, intră în că- 
mara ta și, închizând ușa, roagă-te Tatălui 
tău, Care este în ascuns, şi Tatăl tău, Care 
vede în ascuns, îți va răsplăti ţie” (Matei 6, 6). 
Acolo trebuie ascunsă mintea, căci cămara 
minții e inima. 

lar Sfântul loan Scărarul spune: „ia 
seama, când intri în cămara inimii cu mintea 
trei uși ai de încuiat şi două vămi ai până la 
dânsa”. Vămile sunt: prima a imaginaţiei, a 
doua a raţiunii. 

Stai într-o poziție. Nu caută Dumnezeu 
la poziţie. Poţi să stai culcat. Sfântul Grigo- 
rie Sinaitul zice: dacă ești bolnav, roagă-te 
stând pe scaun, sau culcat, cum poți sta, că 
Dumnezeu ştie neputinta trupului. El caută 


poziția inimii ŞI a minţii, nu că stau așa sau 
așa. Când poți, e păcat să stai în altă poziție 
decât în genunchi; atunci stai drept la 
rugăciune, dar când ești bătrân sau bolnav 
poți sta şi altfel, pentru că Dumnezeu pri- 
mește rugăciunea din inimă, nu din felul cum 
stăm noi la rugăciune. 


Vama imaginaţiei 


Ş-atunci zici: stau la rugăciune și vreau să 
concentrez atenția spre inimă. Prima vamă, 
prima „staţie” unde dracii întâmpină mintea 
este imaginația, închipuirea, sau fantezia, cum 
se mai zice. Ori ţi-ai închipuit un lucru bun, 
ori mijlociu, ori rău, toată imaginaţia n-are ce 
căuta în vremea rugăciunii. 

Legea cea mai scurtă a rugăciunii a- 
ceasta este: „să nu-ți închipui nimic în vre- 
mea rugăciunii, pentru că mintea lui Hristos 
n-a avut imaginaţie”. Când vine Hristos, noul 
Adam, să-l restaureze pe cel vechi, vine exact 
cum a fost Adam înainte de cădere. Adam n-a 


10 


avut imaginaţie înainte de cădere. Sau cum 
spune dumnezeiescul Maxim Mărturisitorul: 
„la seama, când Adam a căzut în imaginaţie, 
a căzut și în închipuire, tocmai cu dumne- 
zeirea”. l-a zis satana: „Ce-a spus Dumnezeu: 
«Să nu mănânci de acolo!». Nu-i adevărat. 
N-asculta de Dumnezeu, ascultă de mine. 
Când a: să mănânci de acolo, se vor deschide 
ochii tăi şi vei cunoaște, vei fi ca Dumnezeu, 
vei cunoaște binele şi răul” (cf. Facerea 3, 1-5). 
lar când omul şi-a zis: „Ei, oare de aceea 
m-a oprit?”, atunci și-a închipuit c-o să fie 
Dumnezeu. Şi gata! A mâncat şi-a căzut nea- 
mul omenesc. Prin ce? Prin imaginație. 

Cine sunt însă cei care au pus început ima- 
ginației? Diavolii! Arată Sfântul Grigorie de 
Nyssa, tâlcuind cuvintele profetului Isaia: „Tu 
care ziceai în cugetul tău: «Ridica-mă-voi în 
ceruri și mai presus de stelele Dumnezeului 
celui puternic voi așeza jilțul meu! În muntele 
cel sfânt voi pune sălașul meu, în fundurile 
laturei celei de miazănoapte. Sui-mă-voi dea- 
supra norilor şi asemenea cu Cel Preainalt 

voi fi» (Isaia 14, 13-14). A fost gândul lui 
Lucifer. 

Imaginaţia... „Și cum ai căzut tu din 
ceruri, stea strălucitoare, fecior al dimineţii!” 
(Isaia 14, 12), cum te-ai făcut locaș a toată 
urâciunea, a tot duhul necurat, cel ce 
sălășluiești în tot locul necurat. 

Iată prin ce a căzut diavolul. Apoi și-a zis: 
„A făcut pe om în locul meu?”. Și atunci tot 
prin aceasta l-a dărâmat pe acest „înger ames- 
tecat”, închinător lui Dumnezeu, omul cel din 
două firi — după cum spune Sfântul Ioan 
Damaschin. 

Centrul tuturor zidirilor, omul, era dum- 
nezeu după har. Şi a vrut să se suie prin imagi- 
nație. Când și-a închipuit dumnezeirea, gata, 
a căzut. Asta a fost patima care a intrat în 
sufletul lui Adam. Şi atunci nu cu imaginația 
vine noul Adam, Hristos. Dumnezeu fiind din 
fire, El nu avea — ca om — imaginaţie, era ca 
pruncii cei nevinovaţi. Imaginaţia a intrat în 
firea omenească prin închipuirea de a fi întoc- 
mai cu Dumnezeirea; dar de îndată ce și-a 

închipuit, omul a și căzut. Noul Adam vrea 
să-l restaureze pe om exact în firea de la 
început a lui Adam celui vechi, aşa cum a fost 
făcut de mâna lui Dumnezeu. 

S-o luăm mai practic: stai la rugăciune; îţi 
aduci aminte de ceva. Ba îţi aduci aminte fața 
aceluia care te-a supărat, ba te sfădești cu ea, 
ba fața aceea pe care ai privit-o cu patimă, ba 
gânduri de slavă deșartă te supără, sau că vrei 
să te uiţi la film, sau că ai de cumpărat, sau că 
al să faci cutare lucru... Aceea e rugăciune? 
Dracii râd cu gura până la urechi de rugăciu- 
nea aceea. Că noi stăm la rugăciune ca niște 
chipuri cioplite de creștini. Și în noi nu e 
rugăciune, e împrăştiere; şi e atât de multă că 
dracii râd. Când ne rugăm așa, niciodată min- 
tea noastră nu e în inimă. 

Locul unde se ascunde mintea e deci 
inima; acolo îl ai pe Hristos de la Botez. 
Acolo se întâlnește Mirele cu mireasa, sufle- 
tul nostru cu Hristos. Ce spune Apostolul? 
„V-am logodit unui singur bărbat, ca să vă 
înfățișez lui Hristos fecioară neprihănită. Dar 

mă tem ca nu cumva, precum șarpele a amăgit 
pe Eva în viclenia lui, tot așa să se abată și 
gândurile voastre de la curăția şi nevinovăția 
cea în Hristos” (II Corinteni 11, 2-3). Deci, în 
cuvintele „intră în cămara ta”, cămara minţii e 
inima, iar aceasta după toți Sfinţii Părinți. 

Dar dracii ştiu că dacă a ajuns mintea să se 
pogoare în inimă aceasta îi arde. 

De aceea, în vremea rugăciunii, ima- 
ginația îți dă război. Nu vedeţi ce pățim? Să 
nu crezi însă că lepădarea de imaginație du- 
rează săptămâni sau ceasuri! Nu! Într-o clipă 
ţi-ai pus în gând, și nu-ți mai închipui nimic, 
domnule! 

Ai văzut starețul Vasile de la Poiana 
Mărului, cât de frumos spune căderea celui ce 
n-a ajuns să coboare mintea în inimă? La fel 
şi Cuviosul Paisie de la Neamt. 

Să ai în minte prezenţa lui Dumnezeu, că 
e de față, în inimă setea după El, și pe limbă 
„Doamne Iisuse”. Dar să nu-ţi închipui nimic. 
Dumnezeu nu cade sub puterea închipuirii; 
dacă ar cădea sub închipuire n-ar mai fi 

Dumnezeu. Nu poate imagina vreo minte pe 
Dumnezeu. 

Dec: vama întâi este imaginaţia și ea se 
trece aşa: nu-ți închipui nimic; asta-i legea 
cea mai scurtă. Nici bune, nici rele, nimic. 
Dracii, văzând că mintea a trecut ca fulgerul 
prin asta, că nu-ţi închipui nimic, o așteaptă la 
poarta inimii, după cum arată Calist Ignatie 
Xantopoulos. La poarta inimii dracii așteaptă 
mintea cu vama rațiunii. 


Vama rațiunii 


Asta e mai greu de trecut. Vama rațiunii se 
află exact în poarta inimii. lar noi, ca să putem 
trece de ea, n-avem voie să ne pogorâm cu 
rațiunea, ci numai cu gândul la lisus. Şi atunci 
dracii teologi — cum îi numeşte Sfântul Maca- 
rie — dracii arhiconi, care ştiu Scripturile, 
teologii iadului şi filosofii întunericului, o- 
presc mintea cu rațiuni dumnezeieşti. 

De pildă eu stau la rugăciune, în genunchi 
sau în picioare, sau sunt obosit şi atunci stau 

pe scaun. Arată Sfinții Părinți: poți folosi un 
scaun mic, o palmă de înalt, două palme de 
lung şi una de lat. Stai în poziţia șezătorului. 
Stau la rugăciune și deodată văd că apar în 
mintea mea aceste cuvinte: „Ridicat-ai la 
mare caii tăi, tulburând ape multe” - Cântarea 
a doua a lui Moise. 

Cum a apărut? îți pui întrebări: Cine sunt 
caii? Ce sunt apele multe şi care este marea? 
Aici tâlcuiește marele Vasile. Caii sunt Apos- 
tolii, care au tulburat lumea cu predicarea 
Evangheliei, cu dărâmarea capiștilor, apele ce- 
le multe sunt popoarele, marea e toată lumea. 

E o rațiune tâlcuită foarte frumos. Sı dacă 
vede că-ți place, îți aduce altă rațiune, cum ar 
fi aceasta: „lipsit-a de la mâncare oile, că nu 
vor fi boii lângă iesle”. Cine sunt boii? Care-s 
oile, cine-i ieslea? 

La Sfântul Maxim, întrebarea 89: bou 
rationali sunt mai mari ca oile, sunt Biserica 
povăţuitoare: mitropoliţii, dascălii, preoţii; 
oile cuvântătoare sunt poporul de jos, Biserica 
ascultătoare. De câte ori n-a numit Dumnezeu 

pe poporul Său: „oile mele, ascultați glasul 
Meu ''? Oile cuvântătoare sunt poporul de jos. 
Biserica povățuitoare sunt boii raționali, 
cuvântători. leslea care-i? E Biserica. Că din 
Biserică se hrănește Biserica povăţuitoare, din 
Preacuratele Taine, din învățăturile, din dog- 
mele Bisericii, cu cântările, cu făgăduinţele și 
amenințările, cu tot ce are Biserica, iar din 
Biserică se hrănesc și oile cele cuvântătoare, 
tot poporul. lată, ieslea e Biserica, bou - 
Biserica rațională sau povăţuitoare, iar oile - 
Biserica ascultătoare sau cea supusă. 

Auzi ce zice Duhul Sfânt! „lipsit-a de la 
mâncare oile”. Dar pentru ce? „Că nu vor fi 
boii lângă iesle.” Cum adică? Atunci n-o să 
aibă ce mânca oile în Biserică, când n-o să fie 
povăţuitoni lângă Biserică - adică lângă iesle. 
Când n-or predica preoţii şi arhiereii, iar 
poporul e flămând. El caută hrană acolo, la 
lesle. Nu-i da: mâncare, se duce flămând. Sau 
o să lipsească oile de la iesle pentru că nu vor 
fi povățuitori lângă ele, adică învățători în 
Biserică. Vezi că și aceasta e minunată? 

Altă rațiune: „Muntii au săltat ca berbecii 
și dealurile ca mieii oilor” (Psalmul 113, 4). 
Se pot aduce și altele... 

Sfântul Grigorie Palama spune: unde sunt 
oameni desăvârșiți în rugăciune și în lucrările 
Duhului Sfânt, ei au săltarea în inimile lor. 
Înţelegi? Extazul şi uimirea şi oftările lor, 
acestea sunt săltănle. Că uneori pot să se 
despartă de trup, cum zice Apostolul: „voim 
mai bine să plecăm din trup şi să petrecem la 
Domnul” (II Corinteni 5, 8). Aceștia, care au 
săltările inimii și suspinurile către Dumnezeu, 
înalță rugăciunea tare. 

Aceştia sunt cei mai desăvârşiţi oameni, 
iar temeliile lor sunt muntii cei sfinţi. În altă 
parte, Sfântul loan Gură de Aur spune că 
„munţii cei sfinţi” sunt oamenii cei de- 
săvârşiți, care poartă sfinţenia lui Dumnezeu 
în ei, şi „dealurile ca mieii oilor” sunt cei de 
pe treapta a doua în urcușul duhovnicesc: ei 
nu au atâta putere ca acei desăvârșiţi, ci se 
înalță cât le dă Dumnezeu. Săltarea lor către 
Dumnezeu e mai mică; dealurile, fiind adică 

mai Jos, saltă ca mieii, iar munţii au săltări ca 
ale berbecilor. Iată, aşa tâlcuiesc Sfinţii Părinți. 

ȘI stai şi te gândeşti! Dacă vede că-ţi place 
rațiunea, îţi aduce alta, bunăoară din Psaltire: 
„ȘI văile vor înmulţi grâul; vor striga și vor 
cânta.” (Psalmul 64, 14). Dacă ne-am lua nu- 
mai după literă, ar însemna să înțelegem că 
grâul care se seamănă în văi se face mult. Să 
vedem însă ce spun Sfinții Părinți. Sfântul 
Efrem Sirul arată că dacă sufletul se pogoară în 
văile smereniei, atunci se înmulțește grâul 
faptelor bune. Că nu rodești în sufletul tău până 
nu ajungi la smerenie. Vezi! Așa tâlcuiesc 
Sfinţii Părinţi. 

lar noi stăm la rugăciune cu aceste rațiuni 
în minte, și dracii râd cu gura până la urechi. 
De ce? Pentru că acestea nu intră în rugăciunea 
minții sau a inimii, nici în lucrările ei. Acestea 
sunt bune, fiindcă sunt rațiuni duhovnicești, 
dar nu în vremea rugăciunii. 

Aceste cugetări Și rațiuni dumnezeiești 
sunt bune ca lucrări ale minţii. Dar când ar fi 
să te rogi şi să vorbeşti cu lisus, dracii — 
teologi, arhiconi — te leagă cu aceste rațiuni. 


19 


Dar Sfântul Ioan Gură de Aur spune că atunci 
când te rogi, să nu te rogi rațional; când te rogi 
nu teologhisi, că eşti batjocorit de draci. De ce 
să filosofezi, dacă stai înaintea Minţii celei 
dintâi? Pentru cine filosofez eu dacă stau îna- 
intea Minţii celei negrăite, Care e izvorul 
tuturor minților raționale din cer şi pe pământ. 

Trebuie să bag mintea în inimă. ȘI la 
această vamă a rațiunii, care-i la poarta ini- 
mii, trebuie să nu primim în minte nici o 
rațiune duhovnicească din Scripturi. Nici tâl- 
cuirile lor, ca cele pe care le-am arătat mai 
înainte. Să ne pogorâm în inimă c-o singură 
rațiune: „Doamne Iisuse Hristoase, Fiul lui 
Dumnezeu, miluieşte-mă pe mine păcătosul!”. 
C-o singură rațiune, ca să poţi să treci și să 
ajungi în inimă. 


Unirea minţii cu inima 


Poate însă întreba cineva: „Dar e vreun 
semn sfințit că s-a unit mintea cu inima?” 

Este! Arată Sfântul Partenie, Sfântul Se- 
rafim de Sarov... Când s-a unit mintea cu 
inima, sau, mai bine zis, când s-a pogorât 
mintea în inimă, primul semn e acesta: apare 
un cui de foc în mijlocul inimii. Iar cuiul ăsta 
de foc, și la bărbaţi și la femei, apare drept în 
centrul inimii. Pentru că partea rațională a 
sufletului e deasupra inimii. 

Acesta e primul semn că s-a pogorât min- 
tea în inimă. Pe urmă se încălzeşte inima, apoi 
se încălzesc umerii, coloana vertebrală, începe 
a se încălzi tot corpul omului cu mare putere. 

M-am întâlnit oarecând, undeva prin pă- 
duri — ca să dăm o pildă despre cele spuse mai 
sus — c-un oarecare om sărac, care se chinuia 
cu foametea, cu frigul și cu singurătatea în 
pădure. Şi el mi-a spus mie ceea ce i s-a 
întâmplat. 

Săracul acesta avea o Biblie; şi a plecat de 
la bordeiul lui din pădure, ducându-se în sat 
s-o lele. 

S-a nimerit într-o duminică. Ajuns în sat, la 
rugat omul l-a care era cartea: „stai părinte 

până mâine dimineaţă”, că el avea bordeiul la 
vreo 20 de kilometri mai sus de-acolo. 

Si — spunea el — stând acolo, ca duminica 
să n-o pierd pe drumuri, mi-am făcut pravila 
4-5 ore dimineața. Oamenii tocmai plecau la 
biserică. 

După Sfânta Liturghie s-a întâmplat că 
s-au cununat la biserică nişte tineri. A1 văzut 
cum e la ţară. Până la cununie îi duce Hristos, 
apoi îi ia Dracul în primire, cu lăutari. Și nunta 
era cu clarinete şi instrumente cu coarde care 
cântă frumos. Dar s-a întâmplat că treceau pe 
aproape de casa unde călugărul, stând la ru- 
găciune, avea în față o icoană a Maicii Dom- 
nului; aceea de Iosif Gheorghiu, cu cei 24 de 
prooroci cu engolpioane, cu îngeri care stau în 
genunchi, având brațele pline de florile pe 
care le dăruiesc Mântuitorului. 

Si el, săracul călugăr, se silea la rugăciune 
şi mereu se gândea; a auzit însă muzica ce 
cânta. Sfântul Ioan Scărarul zice aici foarte 
bine: cântările mirenești, pe cei ce au sporit în 
calea duhovnicească, îi pot ridica în cele mai 

înalte și dumnezeieşti contemplaţii. Și ce s-a 
întâmplat? Când a auzit el muzica, deodată s-a 
gândit: dacă oamenii ştiu să cânte așa frumos, 
dar aceștia care dăruiesc flori Mântuitorului? 
Îngerii fără de trup. Cum cântă aceștia în ce- 
ruri? Din această gândire s-a pogorât mintea 
în inimă. Două ore a stat cu mintea în inimă. 
Şi auzi din ceruri îngerii și cântările. Însă câtă 
transpirație a fost! Atâta dulceaţă în inimă şi 
atâta căldură, că n-a avut săracul de el batiste 
din destul pentru atâtea lacrimi care îi ve- 
neau. Şi, ca să nu piardă atenţia din partea 
Mântuitorului în inimă, într-una se ştergea, că 
lacrimile curgeau pârău. Corpul s-a înfier- 
bântat, iar ochii au început să deie în lacrimi. 
Si a dat inima în clocot! Si clocotea! Și vedea 
pe Mântuitorul cum vorbea cu sufletul lui! Si 
atâta mireasmă a Duhului: Sfânt era în jur și 
atâta căldură şi dulceaţă, încât se ruga Dom- 
nului ca să moară! Si ar fi vrut să moară 
atunci. Așa doreşte sufletul, în dulceaţa aceea, 
să se ducă, să se lepede de trup. 

Ce se întâmplă când s-a pogorât 
mintea în inimă 


Ce se întâmplă însă când s-a pogorât 
mintea în inimă? Inima se deschide des, cum 
arată Sfinţii Părinţi, şi iar se închide. Inima 
înghite pe lisus şi lisus inima. Aici s-a întâlnit 
Mirele cu mireasa. Sufletul nostru, prin par- 
tea cuvântătoare, cu Mirele Hristos, pe care-L 
avem de la Botez. „Câţi în Hristos v-aţi bo- 
tezat” îl aveti. 

Sfântul Maxim zice: „mormântul Dom- 
nului este sau toată lumea aceasta, sau inima 
din noi”. 

Din toată lumea aceasta, din rațiunile 
lucrurilor, chiar și într-un fir de iarbă, prin 
contemplația naturală în duh, vedem minunile 
lui Dumnezeu. Aceasta prin inimă, prin rugă- 
ciunea cea gândită. Acesta este mormântul. 
Iar rațiunile sunt giulgiul în care a fost în- 
fășurat Mântuitorul. 

Omului acesta după două ore i-a ieşit 
mintea din inimă. A rămas aşa, c-o mâhnire 

dulce. Si dorea mai bine să moară, numai să 
vină lucrarea de mai înainte. N-a mai venit. 
Spun Sfinţii Părinți că harul nu se duce de- 
parte atunci. E aproape, dar pentru smerenie, 
ca să nu te mândrești, stă deoparte. Ei, mai 
roagă-te! Cum te rupai înainte? Aceasta 
numesc Sfinţii Părinţi părăsire sau răceală. 
Adică s-a îndepărtat puțin harul, dar se dă aju- 
tor din ascuns. Te lasă să vezi întâi ce poți tu 
față de rugăciunea harică, în care sufletul 
vorbește cu lisus în inimă. 

Zicea acel om: „Părinte, cam o lună de 
zile pe cerurile inimii mele nu s-a mai ridicat 
ceva din lumea asta. Primeam numai bucuri- 
ile acelea, dar nu le mai simţeam ca atunci. 
Îmi aduceam însă aminte ce bucurie am avut, 
ce dulceaţă, ce mângâiere. Și ce căldură dum- 
nezeiască era. Inima clocotea! Şi ce clocot!”. 

Fierbea de dragostea lui Dumnezeu inima 
acestui om, datorită pogorârii minţii în inimă. 
Dar dulceața aceasta pentru cei ce nu-s desă- 
vârșiţi vine numai din când în când. lar cei ce 
sunt desăvârșiţi o au la toată rugăciunea. Așa 

se întâmplă pe treapta a doua a urcușului 
duhovnicesc. Cei ce s-au îndumnezeit după 
dar pururea au pe Dumnezeu în minte şi în 
inimă. 

Însă mai întâi este pogorârea minţii în 
inimă. Trecând aceste două vămi, se ascunde 
mintea în inimă ŞI, având lacrimi ca acestea 
la rugăciune, foarte tare se curăță partea cu- 
vântătoare a sufletului. Spune undeva Apos- 
tolul că lacrimile cele izvorâte de la Duhul 
Sfânt spală ochii întinăciunii, ochii închipu- 
irii, ochii imaginației păcătoase. Rămâne 
sufletul curat şi atunci își dă seama cum de 
s-au întâmplat toate necazurile lui. Atunci ve- 
dem! Ai văzut ce îi răspunde Sfântul Aga- 
pie cel orb Sfântului Teofan când îl întreba: 
„Ce faci părinte sfinte când mintea se împot- 
molește în cugetări duhovnicești?”. Nu rămâ- 
ne aici! Toate gândurile cele bune ale minții 
du-le până la sfințirea inimii, ca fiecare cu- 
vânt al minţii să-l simtă inima. Atunci sufletul 
omului devine un cerc, având mişcări ocoli- 
toare, sferice. Zic Sfinții Părinți: pătrunde 

ispita în rugăciunea gurii, în a minţii încă 
pătrunde, iar când lucrarea sufletului se face 
în cerc, nu mai poate intra. Mintea s-a po- 
gorât în inimă, Şi din inimă înalță rugăciunea 
către Dumnezeu. 

În rugăciune cuvântul e până la sfințirea 
inimii; atunci ne rugăm în chip sfințit lui 
Dumnezeu, şi începem să avem şi lacrimi, Și 
curățire, şi uimire. Dar deasupra aceastei 
rugăciuni a inimii Sfinții Părinți arată altele. 
La această rugăciune curată spune Sfântul 
Isaac Sirul ajunge unul din zece mii care se 
silesc. Dar — la treptele mai de sus — e altă ru- 
găciune, numită văzătoare. 


Rugăciunea văzătoare 


Despre aceasta vorbesc Sfântul Simeon 
Noul Teolog, Sfântul Teofan și alţii. Cum este 
rugăciunea văzătoare? Se poate vedea la 
Sfinții Părinţi. Stătea Sfântul Antonie în mă- 
năstirea lui și arată că murise Sfântul Amon, 

la mii de kilometri depărtare: „A ieșit din trup 
fratele nostru Amon și sufletul lui vine să se 
închine nouă”. Sfântul Antonie era înainte 
văzător. Şi le spunea: „Deci, pregătiţi-vă fra- 
ilor să vă închinaţi. Că iată, nu s-a îngrețoșat 
de noi, păcătoșii. Îngerii îl duc la cer!” Şi ei 
nu-l vedeau. Şi le spunea: „Sculați-vă și în- 
chinaţți-vă că trece sufletul Sfântului Amon 
pe la noi”... 

Așa este rugăciunea care se cheamă vă- 
zătoare. Mintea văzătoare se curăță prin rugă- 
clunea cea văzătoare, care face mintea să 
străvadă şi să cunoască. 

După rugăciunea văzătoare este însă o altă 
rugăciune, mai înaltă. Se cheamă „de sine 
mișcătoare”. 


Rugăciunea de sine mişcătoare 


Aceasta nu aduce perioade de descoperiri 
dumnezeiești, în care să fii numai din când în 
când. Aceasta în inimă se roagă permanent; 


28 


aşa cum ai porni un ceas care apoi merge 
neîncetat, aşa este rugăciunea aceasta; sau 
cum este soarele care nu stă niciodată în loc. 
Rugăciune de sine mișcătoare pururea îl mișcă 
pe cel care se roagă. Si când dormi, și când 
vorbeşti, și când mănânci, și când călătorești, 
inima se roagă. Atunci ajungi la ceea ce este 
scris în Cântarea Cântărilor: „eu dorm şi 
inima mea veghează”. Inima se roagă când 
dormi, când mănânci, când călătoreşti, inima 
se roagă permanent. Astfel este inima de sine 
mișcătoare. După rugăciunea de sine miş- 
cătoare este o altă rugăciune, mai înaltă, în 
extaz sau în uimire. 


Rugăciunea în extaz 


A: văzut ce spune în Pateric Avva loan? 
„Am poruncit minţii mele: să te duci în cer și 
acolo să stai, să nu cobori două săptămâni”. 
Si două săptămâni Avva loan sta cu mintea 
în cer. 

Sunt încă unii care se pot ruga în extaz, ca 
Sfântul loan cel Mic, despre care scrie în 
Filocalie că, fiind cu mintea în cer, îl purtau 
dracii ca pe o minge... 


Din același ciclu: 


+ Părintele Cleopa, Despre frica de Dumnezeu și 
despre dreapta socoteală 


e Părintele Cleopa, Despre cunoașterea de sine și 
despre Spovedanie 


e Părintele Cleopa, Despre pricinile pentru care 
Dumnezeu îngăduie să fim ispitiți și despre 
ispitirea din cele 8 părți a creștinului 

è Părintele Cleopa, Despre ispitele celor smeriţi şi 
ale celor mândri, despre conștiință, plângere 
şi lacrimi 

è Părintele Cleopa, Despre citirea Sfintelor Scripturi 
şi cheia înțelegerii lor. Despre Prooroci şi 
proorocii mincinoși, despre minuni și false 
minuni, despre vise și vedenii 

e Părintele Cleopa, Despre moarte, despre Judecata 
de Apoi și despre iad 

e Părintele Cleopa, Despre Rai şi despre desăvâr- 
şirea omului 


e Părintele Cleopa, Despre cele 7 pricini și despre 
cele 12 trepte ale păcatului 


o 


Părintele Cleopa, Douăzeci de pricini pentru care 
trăiesc oamenii pe pământ 

è Părintele Cleopa, Rolul femeii în familie, Biserică 

și societate 


* Părintele Cleopa, Despre pomenirea morților și 
despre folosul celor 40 de liturghii 


+ Sf. loan Casian, Tămăduirea sufletului de patima 
mâniei 

+ Sf. Ioan Casian, Patima iubirii de arginti și vinde- 
carea ei prin milostenie 


+ Sf. loan Casian, Virtutea curăţiei şi a cactităţii - 
biruitoare a patimii desfrânării 


e Sf. loan Casian, Virtutea înfrânării - tămădui- 
toare a lăcomiei pântecelui 

Rugăciunea are sapte 
trepte, trei sunt generale, 
iar patru integrale, după cum 
arată Sfinții Parinti si mai ales 
Sfântul Simeon Noul Teolog. 

Sfântul Grigorie de Nyssa zice: „Să nu 
rămâi la rugăciunea glasului si a limbii, 
că aceasta e granita cea mai 
depărtată a rugăciunii! “, cuiul cel mai de 
jos al scarii. 
Când eu zic: „Doamne lisuse Hristoase, 
Fiul lui Dumnezeu, Miluieste-mă pe mine 
păcăâtosul (sau păcâtoasa)“, 0 zic cu 
limba si o inteleg cu mintea, deja am 
trecut în faza a doua, rugăciunea minții. 
Legea cea mai scurilă a rugăciunii 
aceasta este: „să nui închipui nimic în 
vremea rugăciunii, pentru că mintea lui 
Hristos n-a avut imaginatie ”. 
În rugăciune cuvântul e până la sfintirea 
inimii; atunci ne rugam în chip sfintit lui 
Dumnezeu, si incepem să avem și lacrimi, 
și curatire, și uimire. Dar deasupra acestei 
rugăciuni a inimii Sfintii Părinți arată altele. 
La această rugăciune curată spune 
Sfântul Isaac Sirul ajunge unul din 
zece mii care se silesc. 

